Source: http://www.bihon.ro/ne-gandim-doar-la-victorii/news-20101210-02343869
Timestamp: 2017-09-25 17:02:44+00:00

Document:
„Ne gandim doar la victorii” - BIHON
„Ne gandim doar la victorii”
10. decembrie 2010 13:37
Poloiştii de la CSM Digi Oradea primesc vizita celor de la Dinamo, în derby-ul turului.
Ultima etapă a turului din cadrul Superligii Nationale de polo programează derby-ul dintre CSMDigi şi Dinamo Bucuresti. Formaţia bucureşteană este considerată drept singura formaţie din campionatul intern care ar putea să le pună probleme orădenilor, dar CSM Digi este favorita certă la câştigarea titlului naţional al ediţiei.
Poloiştii orădeni se gândesc doar la victorii în cele două întâlniri cu tradiţionala lor rivală de-a lungul anilor. „Avem un lot mai bun şi suntem mai bine pregătiţi, deci cred că nu vom avea probleme în aceste meciuri. Totuşi, nu trebuie să desconsiderăm adversara, pentru că Dinamo rămâne Dinamo. Ei au pierdut un meci cu Steaua şi vor încerca să recupereze acele puncte în partidele cu noi. Vizăm, în mod clar, două victorii în aceste partide. Dacă ne vom face jocul nostru obişnuit, nu văd cum ar putea Dinamo să ne încurce”, ne-a declarat internaţionalul Nicuşor Diaconu, unul din titularii de bază ai CSM Digi. În cursul săptămânii, formaţia pregătită de antrenorul Cornel Gordan a susţinut două meciuri-şcoală cu campioana Slovaciei, Kosice.
Repetiţii pentru LEN Trophy
Echipa orădeană va face în meciurile cu Dinamo repetiţii utile în vederea partidei cu Florentia, din manşa secundă a optimilor de finală din LEN Trophy. „Dinamo este cel mai puternic adversar pe care-l putem întâlni în campionatul intern. Putem considera partidele cu Dinamo drept o repetiţie pentru meciul de săptămâna viitoare, cu Florentia. Va fi o partidă dintre cele mai dificile. Ne va fi greu să recuperăm diferenţa, dar nu imposibil”, a afirmat Diaconu.
Meciurile CSM Digi – Dinamo vor fi conduse de cuplul de arbitri Tóth Francisc (Târgu Mureş), Călin Cosmaţchi (Cluj-Napoca). Cea de-a doua echipă orădeană a Superligii, Crişul, va juca în această etapă în deplasare, cu Sportul Studenţesc. Celelalte meciuri ale rundei sunt Steaua – Rapid şi Amefa Arad – Poli CSU Cluj-Napoca.
Partidele CSM Digi – Dinamo au loc la Bazinul Olimpic „Ioan Alexandrescu”, sâmbătă de la ora 19, respectiv duminică, de la ora 12. Meciurile vor fi transmise în direct la Digi Sport+.
Taguri: csm digi oradea, Dinamo Bucureşti, pola, Superliga Naţionala

References: CSM 
 CSM 
 CSM 
 CSM 
 CSM 
 csm